b"\n_START_ARTICLE_\nNogometni klub Maribor\n_START_SECTION_\nUstanovitev novega kluba\n_START_PARAGRAPH_\nNogometni klub Maribor, v podobi kakr\xc5\xa1ni je sedaj, je bil ustanovljen 12.decembra 1960. Uprava novonastalega kluba je za predsednika izvolila Dr. Sre\xc4\x8dka Korena. Andrija Pflander je postal prvi trener, Oto Blaznik pa prvi kapetan mo\xc5\xa1tva. Prvo tekmo je klub odigral 5. februarja 1961, ko so premagali mestnega tekmeca Kovinarja z rezultatom 2-1. Oba gola je zabil Stefan Toli\xc4\x8d. \xc4\x8ceprav je mo\xc5\xa1tvo \xc5\xbee na za\xc4\x8detku izbralo vijoli\xc4\x8dno-belo barvno kombinacijo, so prvo tekmo odigrali v zeleno-modri barvni opremi, saj vijoli\xc4\x8dni dresi \xc5\xa1e niso bili pripravljeni do prve tekme. Mo\xc5\xa1tvo je \xc5\xbee v prvi sezoni osvojilo Slovensko republi\xc5\xa1ko ligo in se tako uvrstilo v kvalifikacije za uvrstitev v 2. jugoslovansko ligo. Beograj\xc4\x8dan Andrija Pflander je bil glavni trener mo\xc5\xa1tva, ki je osvojilo republi\xc5\xa1ko ligo, vendar je moral zaradi bolezni odstopiti iz mesta glavnega trenerja tik pred za\xc4\x8detkom kvalifikacijske tekme za uvrstitev v 2. jugoslovansko ligo. Njegov naslednik je bil Vladimir \xc5\xa0imuni\xc4\x87, ki je mo\xc5\xa1tvo na koncu popeljal vse do 1. jugoslovanske lige \xc5\xa1est let kasneje. Maribor je zmagal prva dva kroga kvalifikacij in na koncu premagal hrva\xc5\xa1ki klub Uljanik iz Pulja v zadnjem krogu kvalifikacij s skupnim rezultatom 2-1 in se tako uvrstil v 2. jugoslovansko ligo._NEWLINE_Leta 1962 so zgradili nov stadion, imenovan Ljudski vrt. 2. septembra tega leta so bili nogometni navdu\xc5\xa1enci \xc5\xa1irom Slovenije pri\xc4\x8da rojstvu rivalstva med NK Maribor in NK Olimpija. Prva tekma med tema dvema kluboma je bila odigrana v Ljubljani in se je kon\xc4\x8dala z remijem 1-1. Tekme med tema dvema kluboma so postale znane kot Ve\xc4\x8dni derbi. Po 5. sezonah je bil povpre\xc4\x8den obisk okoli 8.000 gledalcev in pod vodstvom trenerja Simuni\xc4\x8da je klub osvojil 2. jugoslovansko ligo in se tako uvrstil v 1.jugoslovansko ligo, s \xc4\x8dimer je postal eden od le treh klubov iz Slovenije, ki so v zgodovini igrali v 1. jugoslovanski ligi.\n_START_SECTION_\nFinan\xc4\x8dne te\xc5\xbeave\n_START_PARAGRAPH_\nMed letoma 2004 in 2008 je imel klub hude finan\xc4\x8dne te\xc5\xbeave, zato to obdobje predstavlja eno najtemnej\xc5\xa1ih v zgodovini kluba. Klub je bil blizu scenarija glavnih rivalov Olimpije in Mure, ki sta klub razpustili. Kljub temu so se vodilni v klubu odlo\xc4\x8dili, da bodo klub sanirali in odpla\xc4\x8dali dolgove._NEWLINE_Zaradi velikanskega dolga, ki je v enem trenutku zna\xc5\xa1al celo 4 milijone evrov, si klub ni mogel ve\xc4\x8d privo\xc5\xa1\xc4\x8dit nakupa novih igralcev. Kot posledica tega je bilo \xc4\x8dlansko mo\xc5\xa1tvo sestavljeno iz igralcev iz mladinskega pogona in nekaj tujcev, ki so pri\xc5\xa1li v klub kot prosti igralci. Jeseni 2006 se je zamenjalo vodstvo, ki se je z enim najve\xc4\x8djih upnikov, dav\xc4\x8dno upravo, dogovorilo za postopno odpla\xc4\x8dilo dav\xc4\x8dnega dolga. Kljub temu je dolg \xc5\xa1e vedno zna\xc5\xa1al ve\xc4\x8d kot 3 milijone evrov. \xc5\xa0ele januarja 2011 je klub sporo\xc4\x8dil, da je dolg v celoti popla\xc4\x8dan._NEWLINE_V tem obdobju ni klub na lestvici nikoli pri\xc5\xa1el vi\xc5\xa1je kot do 3. mesta v ligi, dvakrat pa so se uvrstili v finale pokala, kjer so obakrat izgubili. Kljub temu pa so v tem obdobju bili leta 2006 eden od zmagovalcev pokala Intertoto, kjer so premagali \xc5\xa1panski Villareal, ki je \xc5\xa1e nekaj mesecev pred tem igral v polfinalu presti\xc5\xbene Lige Prvakov.\n_START_SECTION_\nPonovni vzpon\n_START_PARAGRAPH_\nOd sezone 2007-08 naprej se je klub ponovno za\xc4\x8del vzpenjati v vrh slovenskega nogometa. V klub sta pri\xc5\xa1li slovenski nogometni legendi Zlatko Zahovi\xc4\x8d kot \xc5\xa1portni direktor, kmalu zatem pa \xc5\xa1e Darko Milani\xc4\x8d kot glavni trener, ter klubska legenda Ante \xc5\xa0imund\xc5\xbea kot pomo\xc4\x8dnik trenerja. 10. maja 2008 je klub odprl prenovljen stadion Ljudski vrt, ki je prestal obse\xc5\xbeno rekonstrukcijo, ki je trajala skoraj 20 mesecev. Prva tekma je bila odigrana proti najstarej\xc5\xa1emu slovenskemu klubu, NK Nafta. NK Maribor je tekmo dobil z rezultatom 3-1 pred 12.435 gledalci. Na za\xc4\x8detku sezone 2008-09 se je klub vpisal v zgodovino slovenskega nogometa kot prvi klub, ki je presegel mejo 1,000 to\xc4\x8dk v doma\xc4\x8dem prvenstvu, po zmagi z 2-1 v gosteh proti velenjskemu Rudarju 26. julija 2008. _NEWLINE_Pod vodstvom Darka Milani\xc4\x8da je klub osvojil vse tri mo\xc5\xbene doma\xc4\x8de lovorike (prvenstvo, pokal in superpokal) v samo dveh sezonah. S tem je postal prvi trener, ki je osvojil vse tri mo\xc5\xbene lovorike v Sloveniji._NEWLINE_12. decembra 2010 je klub praznoval 50 let obstoja._NEWLINE_21. maja 2011 je z zmago nad Primorjem z rezultatom 2-1 v gosteh Maribor osvojil svoj deveti naslov dr\xc5\xbeavnih prvakov. \xc5\xa0tiri dni kasneje je ekipa igrala finale pokala v Sto\xc5\xbeicah proti Dom\xc5\xbealam in v spektakularni tekmi z rezultatom 4-3 izgubila._NEWLINE_Na za\xc4\x8detku sezone 2011\xe2\x80\x9312 je Maribor odigral tekmo superpokala proti Dom\xc5\xbealam in izgubil z rezultatom 2\xe2\x80\x931. To je bil drugi zaporedni poraz v finalu pokala proti Dom\xc5\xbealam v roku petih tednov, \xc4\x8deprav so vmes zmagali medsebojno tekmo v 1.SNL._NEWLINE_25. avgusta 2011 so se po zmagi nad Glasgow Rangersi s skupnim izidom 3:2 uvrstili v skupinski del Lige Evropa. S tem so postali prvi slovenski klub, ki je dosegel skupinski del Lige Evropa.\n_START_SECTION_\nBarve\n_START_PARAGRAPH_\nSkozi celotno zgodovino kluba je bila glavna barva kluba vijoli\xc4\x8dna. Na za\xc4\x8detku so nekateri klubski uradniki favorizirali rde\xc4\x8do in belo barvo, medtem ko sta tradicionalni barvi Branika \xc4\x8drna in bela. Zaradi dejstva, da so imeli \xc5\xa1tevilni klubi po Jugoslaviji rde\xc4\x8de-bele ali \xc4\x8drno-bele barve, najznamenitej\xc5\xa1a kluba sta bila Crvena Zvezda in Partizan, so se vodilni mo\xc5\xbeje kluba odlo\xc4\x8dili za sve\xc5\xbeo in novo barvno kombinacijo. Odlo\xc4\x8dili so se slediti zgledu Fiorentine, ki je bila takrat eden najuspe\xc5\xa1nej\xc5\xa1ih klubov v Evropi, in njihovi vijoli\xc4\x8dno-beli kombinaciji. Oto Blaznik, prvi kapetan v zgodovini kluba je bil tisti, ki je predlagal to kombinacijo, po tem ko je videl klub igrati v \xc5\xbeivo. Kasneje so spremenili sekundarno barvo iz bele v rumeno._NEWLINE_Danes igra Maribor svoje tekme doma v vijoli\xc4\x8dni barvi, gostujo\xc4\x8de tekme pa v rumeni. Vzdevek mo\xc5\xa1tva je Vijoli\xc4\x8dasti, velikokrat pa se uporablja tudi vzdevek vijolice. Oba vzdevka se nana\xc5\xa1ata na primarno barvo kluba, tj. vijoli\xc4\x8dno.\n_START_SECTION_\nOpremljevalec\n_START_PARAGRAPH_\nDo sezone 2011 je bil glavni opremljevalec mo\xc5\xa1tva podjetje Zeus. Pred sezono 2011/12 pa so iz kluba sporo\xc4\x8dili, da so sklenili pogodbo z nem\xc5\xa1kim podjetjem Adidas, ki je tako postal glavni opremljevalec mo\xc5\xa1tva.\n_START_SECTION_\nGrb\n_START_PARAGRAPH_\nGrb kluba je eden najprepoznavnej\xc5\xa1ih \xc5\xa1portnih simbolov v Sloveniji. Temelji na uradnem grbu mesta Maribor, ki pa temelji na mestnem pe\xc4\x8datniku iz 14. stoletja, z majhnimi razlikami. Grb je v obliki \xc5\xa1\xc4\x8dita in prikazuje nekdanji grad Piramida z odprtimi vrati, ki je neko\xc4\x8d stal na hribu Piramida, preden je bil uni\xc4\x8den na koncu 18. stoletja. Ozadje tvori cvet vijolice. Na vrhu \xc5\xa1\xc4\x8dita sta ime kluba in letnica ustanovitve. Celoten grb ima le dve barvi, vijoli\xc4\x8dno in rumeno. Prej\xc5\xa1nje razli\xc4\x8dice so vsebovale tudi belo barvo, tradicionalno tretjo barvo kluba, v obliki bele \xc5\xbeoge, ki je bila na vrhu \xc5\xa1\xc4\x8dita.\n_START_SECTION_\nHimna\n_START_PARAGRAPH_\nHimna kluba je Heja Hej Viole, ki jo izvaja skupina \xc4\x8cude\xc5\xbena polja. Besedilo in glasbo je napisal Gorazd Elvi\xc4\x8d, aran\xc5\xbeiral pa jo je Alja\xc5\xbe \xc5\xa0imek. Pesem je bila posneta v studiu RTV Slovenija \xe2\x80\x93 TV Maribor, na snemanju je v \xc5\xbeivo pa je sodelovalo tudi 80 Viol. Prva izvedba himne je bila v Ljudskem vrtu, 16. septembra 1992, pred znamenito tekmo proti Atleticu iz Madrida.\n_START_SECTION_\nSeverovzhodni derbi\n_START_PARAGRAPH_\nDrugi najve\xc4\x8dji derbi v Sloveniji je Severovzhodni derbi._NEWLINE_Igra se proti ekipi NK Mura iz Murske Sobote. NK Mura ima eno izmed najve\xc4\x8djih baz navija\xc4\x8dev v Sloveniji, saj je po \xc5\xa1tevilu navija\xc4\x8dev uvr\xc5\xa1\xc4\x8dena na 3. mesto. Njeni navija\xc4\x8di so ''Black Gringos''. Na tekmah med kluboma se je vedno zbralo na tiso\xc4\x8de navija\xc4\x8dev, v\xc4\x8dasih je ta \xc5\xa1tevilka celo presegla \xc5\xa1tevilo navija\xc4\x8dev med tekmo NK Maribor in NK Olimpija. Sicer rivalstvo ni tako intenzivno kot proti NK Olimpija, vendar je kljub temu mo\xc4\x8dno._NEWLINE_Tudi to rivalstvo se je z letom 2004 ohladilo, saj je NK Mura enako kot NK Olimpija, razpadla. V sezoni je 2011-12 je NK Mura spet pri\xc5\xa1la v 1. ligo, tako da je rivalstvo ponovno bolj za\xc5\xbeivelo.\n_START_SECTION_\n\xc5\xa0tajerski derbi\n_START_PARAGRAPH_\nPomemben je tudi \xc5\xa0tajerski derbi proti NK Celje. Celje je drugo najve\xc4\x8dje mesto na \xc5\xa1tajerskem in tretje najve\xc4\x8dje v Sloveniji. NK Celje je tudi edini klub ob NK Maribor in ND Gorica, ki igra v 1.SNL \xc5\xbee od za\xc4\x8detka in ni nikoli izpadlo, zato potekajo ti derbiji redno. Rivalstvo je bolj regionalnega zna\xc4\x8daja, saj je NK Maribor veliko bolj uspe\xc5\xa1en kot NK Celje.\n_START_SECTION_\nNogometna \xc5\xa1ola\n_START_PARAGRAPH_\nMariborska Akademija je odgovorna za razvoj mladih igralcev. Cilj je ustvariti kakovostne igralce, ki bodo konkurirali za mesto v prvi enajsterici. Velja za eno najbolj\xc5\xa1ih v Sloveniji, saj je sproducirala pomembne slovenske igralce, kot so Armin Ba\xc4\x8dinovi\xc4\x8d, Vid Belec, Elvedin D\xc5\xbeini\xc4\x8d, Rene Krhin, Rene Miheli\xc4\x8d, Damir Peki\xc4\x8d, Marko Pridigar, Marko Simeunovi\xc4\x8d, Dejan \xc5\xa0kolnik in mnogi drugi._NEWLINE_Mariborsko mladinsko mo\xc5\xa1tvo je najuspe\xc5\xa1nej\xc5\xa1e v dr\xc5\xbeavi. Ekipa U-18 ima najve\xc4\x8d naslovov prvakov, saj jih je osvojila kar pet, kar je ve\xc4\x8d kot katerokoli drugo mo\xc5\xa1tvo. Isto mo\xc5\xa1tvo je osvojilo tudi tri pokale U-18 in je tako najuspe\xc5\xa1nej\xc5\xa1e v svoji kategoriji. Tudi druga mo\xc5\xa1tva so enako uspe\xc5\xa1na, saj ima npr. ekipa U-16 najve\xc4\x8d naslovov prvaka v svoji kategoriji (4), medtem ko je ekipa U-14 naslov osvojila trikrat, enako kot ND Gorica. Celo \xc5\xa1e mlaj\xc5\xa1e selekcije (U-13, U-12, U-11, U-10, U-9, U-8, U-7) igrajo v svojih kategorijah in dosegajo podobne uspehe."